Ամբաստանյալներից ոչ մեկը քրեորեն պատժելի արարք չի կատարել. պաշտպան Արսեն Մկրտչյան - Shant News լրատվական կայք
14:02 23.02.2018 530
Սեֆիլյանի և 6 ամբաստանյալների գործով դատաքննության ժամանակ հնչում են պաշտպանական ճառերը: Ամբաստանյալ Հովհաննես Պետրոսյանի պաշտպան Արսեն Մկրտչյանը չանդրադարձավ մեղադրանքներին ու փաստորեն առանձնապես ճառ չէր էլ նախապատրաստել: Պարզապես հիշեցրեց որպես մեղմացուցիչ հանգամանք այն, որ բոլոր ամբաստանյալները բանակում ծառայած են:
«Հոգուս խորքում համոզված եմ, որ եթե ոչ արդարացման ակտ, ապա գոնե մեղմ դատավճիռ կտրվի»,- ասաց պաշտպանը: Նաև հիշեցրեց, որ Հովհաննես Պետրոսյանը, ի տարբերություն մյուս ամբաստանյալների, դատարանի նկատմամբ հարգալից վերաբերմունք է դրսևորել: Նա միակն է եղել, ով ոտքի է կանգնել, երբ դատարանը դահլիճ է մտել: Պաշտպանը խնդրեց ավելի մեղմ պատիժ նշանակել, քան միջնորդել է պետական մեղադրողը:
Հիշեցնենք՝ Հովհաննես Պետրոսյանին մեղադրանք է առաջադրվել այն բանի համար, որ նա 2015 թվականի նոյեմբերից մինչև 2016 թվականի մայիսի 18-ն ընկած ժամանակահատվածում ընդգրկված լինելով Ժիրայր Սեֆիլյանի կողմից ստեղծված, զինված կազմակերպված խմբի կազմում, ապօրինի պահել և ձեռք է բերել հրազեն և ռազմամթերք, նպատակ ունենալով պետությանը որոշակի գործողություններ կատարելուն հարկադրելու նպատակով կազմակերպված խմբով, զենքի գործադրմամբ, կյանքի համար վտանգավոր բռնություն գործադրելով զավթել և պահել ռազմավարական նշանակության շենքեր, շինություններ,սակայն գիտակցելով հանցագործությունն ավարտին հասցնելու իրական հնարավորությունը, կամովին հրաժարվել է հանցագործության նախապատրաստությունից և անմիջականորեն հանցանք կատարելուն ուղղված գործողություններից,և հանցագործությունը չի ավարտել: Նա հրազեններն ու ռազմամթերքը Ժիրայր Սեֆիլյանին վերդարձնելու ժամանակ Ծիծեռնակաբերդի խճուղում ենթարկվել է ավտովթարի, բացահայտվել ու բերման է ենթարկվել ոստիկանության Մաշտոցի բաժին: